Uznesenie Národnej rady Slovenskej republiky
 
z ... apríla 2026
 
o závažnej situácii v Pôdohospodárskej Platobnej Agentúre
_________________________________________________________________________
keďže Európska komisia varuje Slovenskú republiku, že Pôdohospodárska platobná agentúra (PPA) nedodržiava akreditačné kritériá pri boji proti konfliktu záujmov a podvodom, 
keďže PPA práve skončila s vyplácaním veľkých platieb za rok 2025 a ďalšie by mali byť vyplatené už v novembri 2026, 
keďže Európska komisia žiada pozastavenie trvalej akreditácie a ozdravný proces agentúry, v opačnom prípade hrozí úplné odobratie akreditácie a ohrozenie stoviek miliónov eur pre slovenských farmárov, 
Národná rada Slovenskej republiky
A. Vníma s hlbokým znepokojením
situáciu v Pôdohospodárskej Platobnej Agentúre a nedodržiavanie akreditačných kritérií pri boji proti konfliktom záujmov a podvodom,
B. Vyjadruje presvedčenie
že pozastavenie akreditácie vážne ohrozí našich slovenských farmárov,
C. Vyzýva ministra pôdohospodárstva a rozvoja vidieka SR
aby okamžite zverejnil úplný list, ktorý zaslala PPA Euróspka komisia, predstavil konkrétne nápravné opatrenia, vysvetlil personálne rozhodnutia v PPA, odstránil konflikty záujmov a preukázal funkčný systém kontroly, 







Odôvodnenie
Navrhuje sa prijatie uznesenia NR SR o závažnej situácii v Pôdohospodárskej Platobnej Agentúre (PPA). 
Európska komisia zaslala PPA list, ktorého obsahom sú vytýkané zásadné nedostatky vo fungovaní PPA a zároveň očakávanie, že minister pôdohospodárstva pozastaví trvalú akreditáciu PPA najneskôr do druhej polovice júna. Zároveň Slovensku beží dvojmesačná lehota od doručenia slovenskej verzie listu, v ktorej Európska komisia od ministra očakáva, že predstaví nápravné opatrenia, ktoré budú v PPA zavedené. 
Poslanci a poslankyne NR SR sú vážne znepokojené situáciou v PPA a tiež konaním ministra pôdohospodárstva a rozvoja vidieka SR Richarda Takáča, ktorý list od Európskej komisie odmieta zverejniť, vyhovára sa na potrebu jeho prekladu do slovenčiny a požiadavky a zistenia Európskej komisie zjavne zľahčuje. Slovenská verejnosť sa z úst ministra pôdohospodárstva, ktorý je zodpovedný za dianie v PPA doteraz nedozvedela, aké sú výhrady a pochybenia, ktoré Európska komisia vo vzťahu k PPA identifikovala a minister nepredstavil ani žiadne nápravné opatrenia. Všetky podrobnejšie informácie, ktoré boli zverejnené, pochádzajú z činnosti médií. Takýto spôsob výkonu funkcie ministra, ktorý sa má za svoju činnosť alebo nečinnosť zodpovedať všetkým občanom SR je neprípustný. 
Poslanci a poslankyne podpísaní pod touto žiadosťou trvajú preto na tom, aby sa situáciou v PPA zaoberal parlament, ktorému sa má minister zodpovedať a aby sa situácia v PPA prerokovala za prítomnosti ministra pôdohospodárstva a aby parlament prijal uznesenie, ktorým zaviaže ministra na zverejnenie listu od Európskej komisie a na urýchlené prijatie nápravných opatrení. Našim cieľom je v plnom rozsahu sa oboznámiť s tým, aká je situácia v PPA a k akým pochybeniam tam dochádzalo. 
Vzhľadom na vážnosť celej situácie a bežiacu lehotu od Európskej komisie na odpoveď, predkladateľky a predkladatelia majú za to, že je potrebné prerokovať túto závažnú situáciu v pléne NR SR a vyzvať ministra pôdohospodárstva na okamžité nápravné kroky. 











Žiadosť
skupiny poslancov a poslankýň Národnej rady Slovenskej republiky

o zvolanie schôdze Národnej rady Slovenskej republiky podľa čl. 83 ods. 2 Ústavy Slovenskej republiky (ďalej len “Ústava SR”) v spojitosti s § 17 ods.  2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len “Rokovací poriadok NR SR”).

Podpísaní poslanci a poslankyne Národnej rady Slovenskej republiky ž i a d a j ú zvolať schôdzu Národnej rady Slovenskej republiky. Návrh programu je uvedený v sprievodnom liste.

[bookmark: _gjdgxs]V zmysle § 17 ods. 2 Rokovacieho poriadku NR SR žiadame zvolať schôdzu Národnej rady Slovenskej republiky.

